לבוש אורח חיים תרן


סעיף א
קבלו רז״ל הלכה למשה מסיני שיהיו לפחות שיעור הדס ושיעור ערבה ג׳ טפחים והלולב ד׳ טפחים אורך השדרה לבד מן העלין העולין למעלה מן השדרה שיהא שדרתו למעלה מן ההדס והערבה טפח כדי שיכול לנענע בו. ושיעור טפח זו שאמרנו קבלו זכרונם לברכה שאינה מבת ד׳ אצבעות בגודל שהם ו׳ אצבעות בקטנה, כשאר שיעור טפח, אלא אורך כל טפח מן הטפחים הללו אינה כי אם בת ה׳ אצבעות קטנות. נמצא ששיעור אורך ההדס והערבה ט״ו אצבעות קטנות שהם ב׳ טפחים וחצי בגודל שהם י׳ גודלים, ושדרתו של לולב יהא יוצא למעלה מהם ה׳ אצבעות קטנות שהם טפח חסר שתות, ונמצא כל אורך שדרתו של לולב ג׳ טפחים בגודל ושליש טפח שהוא ב׳ אצבעות קטנות. וי״א שגם טפחים הללו טפחים גדולים הם, ושיעור ההדס וערבה י״ב גודלים, ושדרתו של לולב י״ו גודלים לפחות. וכן נוהגין לכתחילה.

סעיף ב
ולמעלה אין להם שיעור, שאם ירצה יוסיף כמו שירצה, ובלבד שלעולם יעשה שדרתו של לולב שיהא ארכו לפחות טפח יותר מן הדס והערבה, שאם יאריך ההדס והערבה הרבה, יאריך גם הלולב לפי ערכם טפח יותר.